የመንግስቱ መሪዎች‹‹ጸረ ሽብርተኝነትን ሕግ›› እንደጋሻ አንጠልጥለው ሰላማዊ ቅዋሜ አንሺዎችንና በሃይመኖታችን ጣልቃ አትግቡብን በማለት ለሰልፍ የሚወጡትን መኮነንንና ማሰርን ማንገላታትን መፍትሔ አድርገው ማሰብ ከጀመሩ ሰነበቱ፡፡ አንድ የማይታያቸው ክፉ ነገር ግን በሕዝቡ ሕሊናና ልብ ውስጥ እየሰፋና እያደገ፤ ምሬቱም እየከረፋውና እየጎፈነነው በመሄድ ላይ ያለውን የህዝብ ብሶት ማወቅ አለመቻል ወይም ችላ ማለታቸው ነው፡፡ ከትምህርት ደረጃ መውደቅና ጨርሶም ለመማር አለመቻል፤ ሥራ አጥነት፤ እና ተስፋ መቁረጥ ጭርሱን ሰብአዊነታቸው ከመሰረቱ እንዲጎዳና ለችገር እንዲጋለጡ በመዳረጋቸው ወጣቱ ትውልድ እራሱን ለማሻሻልም ሆነ ለሃገሩ ልማታዊ እድገት ተሳትፎ ለኑሮው የሚሆን ስራ ላይ እንዳይሳተፍ በመደረጉ ልቡ ለጊዜው ዝም ያለ ቢሆንም እያመረቀዘ አንድ ቀን የሚፈነዳ ነው፡፡ አሁን በስልጣን ላይ ያሉት አሁን ረጋ ያለ የሚመስላቸው ይህ የወጣት ብሶት ምሬት መከራ፤ ግለቱ ጨምሮ ሲፈነዳና ወጣቶቹም ከተጫነባቸው ፍርሃት ሲላቀቁና ፍርሃት አልባነት ሲነግስላቸው፤ የተስፋ መቁረጥ ክረምት ወጥቶ የተስፋና የመልካም ራዕይ ጸደይ ሲመጣ ልክ እንደ ‹‹አረቡ ጸደይ›› ያ የታሰበውና ታፍኖ የነበረው መብት ነጻነት እኩልነት አብቦ ሃገሩን በአዲስ አበባዎችና ልምላሜ እድገት ያለብሰዋል፡፡ የዚያን ጊዜ ታዲያ ያ ሽብርተኝነትና የጸረሽብር አዋጅ ፍለጋውን ወደ እውነተኞች አሸባሪዎችና ሕጉን መቀለጃና ሃጢአት መሸፈኛ ወዳደረጉት ያለፈባቸው በማድረግ ሃቃዊ ስራውን ማከናወን ይቀጥላል፡፡
